b'\n_START_ARTICLE_\nSpaceworld Norge\n_START_PARAGRAPH_\nSpaceworld var en av Norges store elektronikkjeder. Kjeden fokuserte p\xc3\xa5 varegrupper som data, multimedia, programvare, videospill, DVD, telematikk,foto samt andre produkter.\n_START_SECTION_\nHistorikk\n_START_PARAGRAPH_\nSpaceworld-kjeden ble dannet i 1985 som et samarbeid mellom Scanpartner-gruppen og Kodak Norge. Kodak Norge hadde st\xc3\xb8tte fra Kodak internasjonalt for \xc3\xa5 pr\xc3\xb8ve ut et konsept som kunne bli en mulig fremtidig distribusjonskanal for deres produkter._NEWLINE_Allerede den gang s\xc3\xa5 begge parter den sammensmelting av produktgruppene foto, data, telematikk, lyd, bilde og diverse elektronikk som er s\xc3\xa5 innlysende i v\xc3\xa5re dager. Man s\xc3\xa5 for seg en kjede av forretninger som skulle selge alt av underholdningselektronikk over disk til mentalt unge elektronikkinteresserte forbrukere._NEWLINE_Kai Hukkelberg og Geir Eriksen tok over konseptet, samt to forretninger i 1987 og 1988. I 1989 bestemte de to for \xc3\xa5 starte en ny kjede p\xc3\xa5 grunnlag av et endret konsept, hvor alle kjedemedlemmene skulle sammenknyttes p\xc3\xa5 basis av en franchiseavtale. P\xc3\xa5 bakgrunn av dette ble Spaceworld Norge AS stiftet mai 1990. Intensjonen var at man skulle knytte til seg stadig flere franchisetakere, samtidig som administrasjonen og aktivitetene skulle utvides i takt med inntektene._NEWLINE_Spaceworld Norge AS besluttet deretter at driften skulle konsentreres rundt kjedeutvikling, og alle egeneide butikker ble solgt. Nettbutikken MySpaceworld ble skilt ut i et eget selskap._NEWLINE_I 2005 ble kjeden kj\xc3\xb8pt opp av Reitan Convenience Norge AS, som st\xc3\xa5r bak blant annet Narvesen og 7-Eleven i Norge. I 2009 flyttet Spaceworld Norge AS inn i nytt Reitan-bygg sammen med resten av Reitan p\xc3\xa5 Gladengveien 2._NEWLINE_I 2015 ble Spaceworld fusjonert med Soundgarden til Spaceworld Soundgarden.\n_START_SECTION_\nBeliggenhet\n_START_PARAGRAPH_\nSpaceworld-kjeden baserte seg p\xc3\xa5 \xc3\xa5 etablere seg i eller ved store sentre._NEWLINE_Hovedkontoret l\xc3\xa5 p\xc3\xa5 Gladengveien 2, Ensj\xc3\xb8 i Oslo.'